Кацуси́ка Хокуса́й, jопондоп 葛飾 北斎; (1760 jылда, ÿлÿрген айдыҥ 31 кÿнинде Эдо калада — 1849 jылда, кÿÿк айдыҥ 10 кÿнинде, ондо ло) — jарлу jопон jурукчы укиё-э, иллюстратор, гравёр Эдо öйдиҥ. Кöп кош аттарлу иштеген. Кÿнбадышта эҥ ле jарлу jопон гравёр, jопон ксилографияныҥ калганчы периодыныҥ узы.

Бастыра jÿрÿминиҥ туркунына Хокусай одустаҥ ас эмес кош атту болгон. Jопон jурукчылар кöп кош атту болотон, jе  Хокусай ончозын артыктаган. Хокусайдыҥ кош аттары оныҥ jайаандык ижинде периодторыныҥ аттары болуп темдектелет.

Биографиязы

Jаш тужы
1760 jылда ÿлÿрген айда Эдо калада (эмдиги Токио) ремесленник-устыҥ билезинде чыккан. Билези каланыҥ Кацусика деген аймагында jуртаган — каланыҥ jокту jаказында. Оныҥ чын ады — Токитаро 時太郎, jе jайаандык ижиниҥ туркунына ол кöп ш аттар тузаланган. Адазы Накадзима Исэ 中島 伊勢, сёгунге керектÿ кÿскÿлер jазаар кижи болгон. Хокусай адазыныҥ jööжöзин энчиге албаган, оыҥ энези конкубина болгодый. Хокусайдыҥ jайаандык ижин шиҥдеген билимчи  Нарадзаки Мунэсигэ 楢崎 宗重 айтканыла, Накадзима Исэ уулчактыҥ ööй адазы болгон, ого баланы ÿредерге бергендер. Чын адазы деп Мунэсигэ крестьянин Кавамуруны адайт, ол балазын Накадзимеге тöрт-беш jаштуда берген. Айдарда, Хокусайдыҥ билези öткÿре jокту болгон, ада-энези бастара балдарын бойы азырап jетпес. Онойдо ок ол билезинде jааны болбогон, не дезе, улуска ÿредÿге огош ло балдарын беретен болгон.
Алты ла jаштунаҥ ала jуранып баштаган, азырап алган адазынаҥ кÿскÿлер эдерине ÿренип, коштойынаҥ jуранарына база ÿренген.

Jуруктардыҥ кöмзöзи
Кацусика Хокусай